Tasché en Angelique pak mekaar in bokskrytTasché en Angelique Gerber pak mekaar binnekort in die bokskryt. (Foto: BoxOp/Facebook) Aksieliefhebbers kan gerus hul ore spits en stoele nader trek, Tasché en Angelique Gerber is die volgende twee bekendes wat mekaar in die bokskryt gaan regsien. Die derde BoxOp vind vanjaar op 30 Julie by SuperSport‑park in Centurion plaas en beloof om ’n aksiebelaaide geleentheid te wees. Dit is die eerste keer wat twee vroue gekies is om aan die geleentheid deel te neem, en albei blyk slaggereed vir die uitdaging te wees. Tasché het heerlik met Maroela Media gesels oor die vooruitsig van die geveg. “Ek is definitief meer opgewonde as senuweeagtig. Dit is iets anders vir my, maar dit is ’n goeie ding. Dis ’n nuwe ervaring, opwindend maar ook senutergend.” Sy vertel dat sy reeds hard aan die oefen is en dat sy graag haar beste wil gee tydens die geveg. Haar afrigter was ook dié van Francois van Coke, wat tydens die eerste BoxOp mense verbaas het deur Derick Hougaard te klop. “Ons oefen elke dag, ons probeer alles insit om gereed te wees.” Vanes-Mari du Toit, die amptelike BoxOp-seremoniemeester, is opgewonde om te sien hoe die twee ystervroue in die bokskryt vaar. Dit was ook Du Toit, wat nou ook agter die skerms betrokke is, se voorstel om vroue na die bokskryt te nooi, selfs al was die algemene gevoel dat vroue nie eintlik daar hoort nie. “Daar is gesê dat vroue nie die soort aggressiewe sport moet doen nie. Dit is juis hoekom ek gedruk het om dit wel te doen, om daardie stigma te verbreek, want vroue kán dit doen.” Sy vertel skertsend dat sy eintlik dink dat vroue dit soms selfs beter as mans kan doen. Gerber was die eerste bokskandidaat wat aan boord was aangesien sy by BoxOp 2 betrokke was en toe al vir Du Toit gesê het dat sy ook graag so iets sou wou doen. Daarna het die soektog begin om iemand op te spoor wat in dieselfde lengte- en gewigsklas as Gerber is. “Tasché het dadelik ingestem. Daar was ’n paar ander dames wat ook ingestem het; dit was interessant om te sien hoeveel belanggestel het om deel te neem.” Du Toit vertel verder dat dit vir hulle belangrik was om vroue uit twee verskillende wêrelde te kies. “Angelique is ’n ma van drie, sy is ’n aktrise en bekende TV-persoonlikheid. Tasché is natuurlik ’n sangeres, sy is onlangs getroud en het nie kinders nie. Dis twee uiteenlopende mense en persoonlikhede.” Een van die groot dryfkragte agter dié BoxOp is bewusmaking van geslagsgeweld wat in Suid-Afrikaanse gemeenskappe teenwoordig is. Daar is twee verskillende welsynsorganisasies betrokke – Yellow for Survivors en Family Protective Association. “Die hele idee en konsep daaragter is om die geveg in die kryt te hou. Dit hoort nie in huise en tussen families nie. Die stryd hoort in die ring, nêrens anders nie.” Dit sal die eerste BoxOp-geleentheid wees waar mense dit in massas kan bywoon aangesien Covid-19‑verwante regulasies dit ingeperk het tot hoofsaaklik ’n aanlyn geleentheid met slegs ’n paar honderd mense wat die geleentheid in persoon kon bywoon. “Ons wil graag met dié BoxOp SuperSport‑park volpak. Dit sal ook familievriendelik wees, met speelterreine vir die kinders. Daar is ook fantastiese kunstenaars wat daar gaan wees om mense te vermaak.” Talle bekende gesigte, onder meer Francois van Coke, Karlien van Jaarsveld, Early B, Kurt Darren, Posduif, Rubber Duc, Janie Bay, Sunset Sweatshop, Brendan Peyper, Jan Bloukaas, Refentse en Synth Peter, gaan ook tydens die geleentheid op die verhoog te sien wees om heerlike vermaak te bied.